У часы эканамічнай дэпрэсіі найбольш на гэтай глебе праславіўся аўстрыйскі горад Вёргль, жыхары якога ўвялі свае боны ў 1932 годзе. На той момант у Вёргле жылі 4000 чалавек. Калі пачалася дэпрэсія, беспрацоўе ў горадзе вырасла да астранамічнай лічбы — 30 працэнтаў. Тады мэрыя ўзяла крэдыт у Цэнтральным банку і выкарыстала яго як рэзерв пад лакальную валюту. Эксперымент атрымаўся. Была вырашана праблема адсутнасці грошай у гарадскім бюджэце. Тутэйшыя боны пайшлі перш за ўсё на вырашэнне праблемы беспрацоўя: муніцыпалітэт пачаў будаўніцтва. Будаўнікі атрымлівалі грошы ў мясцовай валюце. Паколькі выключна імі можна было аплачваць мясцовыя падаткі і камунальныя паслугі, боны ахвотна прымалі ў крамах. Ажыўленне гаспадаркі прывяло да каласальнага росту гарадскога бюджэту. За год ён павялічыўся ў 10 разоў! Больш таго, прыпыніўся рост цэнаў на прадукты.